Niektoré iniciatívy zamerané na riešenie pretrvávajúcich problémov týkajúcich sa digitalizácie stále prebiehajú. Elektronické prostriedky na predloženie veci a predvolania online a na sledovanie fáz konania majú súdy k dispozícii len v obmedzenej miere . Všetky rozsudky súdov tretieho stupňa sú zverejnené, no v prípade súdov prvého a druhého stupňa sa rozsudky zverejňujú len čiastočne a možnosti strojovej čitateľnosti rozsudkov sú obmedzené . Podľa informácií z Národnej správy súdov vytvorenie komplexnej online databázy rozsudkov vrátane ich anonymizácie sa pripravuje v roku 2021. Národná správa súdov vykonáva aj projekt zameraný na používanie digitálnych nástrojov na monitorovanie priemernej dĺžky prebiehajúcich konaní, ktorý má pomôcť pri plánovaní času na budúce spracovanie prípadov .

Vznikli určité obavy v súvislosti so znižovaním výdavkov na justičný systém. Výdavky Dánska na súdy ako percentuálny podiel HDP sú nízke a v posledných rokoch sa znížili . Počet sudcov na obyvateľa je takisto výrazne nízky . V správe združenia sudcov z roku 2020 o pracovných podmienkach sudcov je uvedená detailná analýza pracovného zaťaženia sudcov, ktorá poukazuje na to, že počet sudcov stagnuje a od roku 2011 sa pomaly znižujú zdroje, kým počet konaní sa zvýšil . Konkrétne vznikli obavy týkajúce sa zníženia počtu zamestnancov súdov, čo vedie k vyššiemu pracovnému zaťaženiu sudcov. V júni 2020 vláda poskytla súdom ďalšie finančné prostriedky s cieľom riešiť zvýšený počet nevybavených vecí v dôsledku zatvorenia súdov počas pandémie COVID-19, čo umožňuje vytvoriť ďalšie pracovné miesta pre sudcov .

Právomoc ministra spravodlivosti vydávať v jednotlivých veciach pokyny prokuratúre je spojená so zárukami a v praxi sa nepoužíva. Podľa zákona o správe justície môže minister spravodlivosti vydávať všeobecné usmernenia k tomu, ako prokuratúra vykonáva svoje úlohy, ako aj pokyny prokurátorom v jednotlivých veciach, ktoré môžu zahŕňať pokyn nezačať trestné stíhanie. Takýto pokyn sa musí vydať písomne, musí byť odôvodnený a musí sa v písomnej podobe odoslať predsedovi parlamentu. Zdá sa, že v praxi, podľa vyjadrenia príslušných orgánov, vydal minister spravodlivosti takýto pokyn len v jednom prípade, ku ktorému došlo v roku 1995, pričom generálny prokurátor nebol oprávnený vydať pokyn z dôvodu konfliktu záujmov. Táto prax spolu so zavedenými právnymi zárukami zjavne znižuje ohrozenie autonómie prokuratúry . V súlade s najnovšou judikatúrou Súdneho dvora Európskej únie týkajúcou sa európskeho zatykača zmenilo Dánsko v roku 2020 na základe existencie tohto práva na vydanie pokynu svoj postup pri vydávaní takýchto zatykačov .

Prijalo sa viacero opatrení s cieľom posilniť rámec zodpovednosti pre sudcov a jeho záruky. Existujú dva druhy disciplinárnych opatrení voči sudcom: predsedovia súdov môžu vydať upozornenie sudcovi za nedbanlivosť alebo neopatrnosť pri výkone povolania, zatiaľ čo Špeciálny súd pre disciplinárne konanie a revíziu môže vydávať upozornenia, udeľovať pokuty a v prípade závažného priestupku odvolať sudcu alebo mu pozastaviť výkon funkcie, ak bolo voči sudcovi začaté trestné konanie . Od roku 2019 je takisto možné odvolať sa proti upozorneniu vydanému predsedom súdu na Špeciálnom súde pre disciplinárne konanie a revíziu , čím sa do systému doplnila ďalšia záruka, ktorá je v súlade s odporúčaniami Rady Európy . Túto reformu iniciovalo okrem iného združenie sudcov na základe osobitného prípadu, keď dostal sudca od predsedu varovanie, ktoré sudca považoval za nepodložené, ale nemal možnosť ho dať preskúmať. Ďalším dôležitým krokom vpred z hľadiska rámca zodpovednosti pre sudcov sú výkladové vysvetľujúce komentáre k etickým usmerneniam pre sudcov, ktoré prijalo združenie sudcov (v spolupráci s Národnou správou súdov). Komentáre prijaté v roku 2019 presnejšie vymedzujú etické usmernenia pre sudcov z roku 2014 uvedením konkrétnych príkladov ich uplatňovania. Je to reakcia aj na odporúčanie Skupiny štátov proti korupcii (GRECO) .

Dánsky justičný systém tvorí 24 okresných súdov, dva vrchné súdy (odvolacie súdy) a Najvyšší súd, ako aj dva špecializované súdy . Úlohou nezávislej Národnej správy súdov je zabezpečovať správu a rozvoj súdov, čo zahŕňa rozdeľovanie rozpočtových prostriedkov medzi súdy a správu budov a systémov IKT. Nezávislá Rada pre vymenúvanie sudcov predkladá nezáväzné návrhy na vymenovanie sudcov ministrovi spravodlivosti, ktorý ich potom navrhne na formálne vymenovanie výkonnou mocou (kráľovnou) . Rada pre vymenúvanie navrhuje len jedného sudcu na jedno voľné miesto. Nikdy sa nestalo, že by výkonná moc neschválila návrh Rady pre vymenúvanie. V záujme transparentnosti vydáva Rada pre vymenúvanie pri predkladaní návrhu na obsadenie voľného miesta tlačovú správu. Prokuratúra je autonómna inštitúcia, ktorá pracuje pod dohľadom ministerstva spravodlivosti a vedie ju generálny prokurátor . Advokátska komora je nezávislý orgán, ktorý riadi výkon právnických povolaní a zaručuje ich nezávislosť .

Systém bŕzd a protiváh sa vyznačuje inkluzívnym procesom prijímania právnych predpisov s komplexným rámcom pre prípravu právnych predpisov, ktorý zahŕňa konzultácie so zainteresovanými stranami. Dôležitú úlohu pri zabezpečovaní dohľadu nad rozhodnutiami subjektov verejného sektora plní parlamentný ombudsman. Nedávne kampane vedené Národnou správou súdov boli zacielené na zvýšenie povedomia o dôležitosti právneho štátu a úlohe súdnictva, okrem iného prostredníctvom vzdelávacích videí, učebných plánov pre učiteľov a vyhradených webových sídiel pre novinárov. Dánsky inštitút pre ľudské práva zabezpečuje zapojenie širokej škály organizácií občianskej spoločnosti prostredníctvom svojej Rady pre ľudské práva, ktorá má kľúčovú poradnú funkciu.

Dánske súdnictvo je stabilne vnímané ako vysoko nezávislé a v roku 2019 sa vykonalo viacero krokov smerom k ďalšiemu zlepšeniu rámca pre disciplinárne opatrenia a zodpovednosť sudcov. Justičný systém sa vyznačuje dobrou efektívnosťou, hoci v posledných rokoch došlo k miernemu predĺženiu času rozsúdenia. Zainteresované strany zároveň vyjadrili určité obavy ohľadom nedostatočných zdrojov a určité problémy pretrvávajú aj v súvislosti s digitalizáciou súdnictva. Vláda a Národná správa súdov podnikli viacero iniciatív v snahe riešiť tieto problémy, a to aj pomocou projektu, ktorý plánuje využívať digitálne nástroje na monitorovanie priemernej dĺžky prebiehajúcich konaní.

II.Protikorupčný rámec

Systém boja proti korupcii je do veľkej miery založený na neformálnych pravidlách etiky a integrity, ako aj na spoločenských normách a verejnej kontrole. Do prevencie korupcie, podpory osvedčenej administratívnej praxe a presadzovania súladu s právnym rámcom je zapojených viacero orgánov. Patria medzi ne Úrad finančného dozoru, parlamentný ombudsman a generálny audítor. Agentúra pre zamestnancov a kompetencie a Úrad predsedu vlády zodpovedajú za podporu integrity medzi zamestnancami verejnej správy a ministrami. Špecializovaná jednotka pre prípady korupcie a podplácania zahraničných verejných činiteľov v rámci štátnej prokuratúry pre závažnú hospodársku a medzinárodnú trestnú činnosť má osobitné právomoci pri vyšetrovaní závažných korupčných prípadov. V prípade zamestnancov štátnej správy je prevencia korupcie rozsialo regulovaná, ale Dánsko nemá v súčasnosti žiadny osobitný zákon na ochranu oznamovateľov.

Dánsko je v rámci Európskej únie aj na svete na prvom mieste v Indexe vnímania korupcie organizácie Transparency International . Len 35 % respondentov prieskumu Eurobarometra považuje korupciu za rozšírenú (priemer EÚ: 72 %) a len 7 % tvrdí, že korupcia ovplyvňuje ich každodenný život (priemer EÚ: 26 %). Pokiaľ ide o podniky, korupciu považuje za rozsiahlu 16 % spoločností (priemer EÚ: 63 %) a len 5 % spoločností je presvedčených, že korupcia je problém pri podnikaní (priemer EÚ: 37 %). 25 % ľudí sa domnieva, že počet úspešných trestných stíhaní je dostatočný na to, aby odradil ľudí od korupčných praktík (priemer v EÚ: 36 %), zatiaľ čo 51 % spoločností zastáva názor, že osoby a podniky pristihnuté pri podplácaní vysokopostaveného úradníka sú primerane potrestané (priemer EÚ: 31 %) .

Dánsky Trestný zákon kriminalizuje korupciu a súvisiace trestné činy. Trestná sankcia za aktívnu a pasívnu korupciu vo verejnom sektore je pokuta alebo uväznenie až na šesť rokov a v prípade korupcie v súkromnom sektore pokuta alebo uväznenie až na štyri roky. Pokiaľ ide o právnické osoby, možno im uložiť pokuty za trestné činy na základe ustanovení Trestného zákona . V roku 2018 Dánsko prijalo zmenu trestného zákona týkajúcu sa legalizácie príjmu z trestnej činnosti, ktorou sa zvyšujú príslušné tresty (zvýšenie maximálneho trestu zo 6 na 8 rokov) .

Dánsko preskúmalo svoj celkový prístup k presadzovaniu predpisov a v roku 2014 vytvorilo v rámci Úradu špeciálneho prokurátora pre hospodárske trestné činy (SØIK) špecializovanú jednotku pre prípady korupcie a podplácania zahraničných verejných činiteľov. Príslušnými orgánmi na vyšetrovanie a trestné stíhanie korupcie sú polícia, prokuratúra a špecializovaná jednotka v rámci Úradu špeciálneho prokurátora pre hospodárske trestné činy (SØIK). SØIK je špecializované oddelenie prokuratúry, ktoré pôsobí aj ako koordinačný orgán. V rámci SØIK pôsobí aj vnútroštátna finančná spravodajská jednotka a od roku 2015 má jednotku pre medzinárodné konania vrátane tých, ktoré sa týkajú podplácania zahraničných verejných činiteľov . V rámci polície sa nedávno posilnili postupy a úsilie v oblasti obstarávania s cieľom informovať a odborne pripraviť policajtov z hľadiska etického kódexu prijatého v roku 2015 . Systém pre oznamovateľov vytvorený v roku 2019 umožňuje oznamovanie trestných činov a porušení správneho práva vrátane konfliktov záujmov. Občania môžu adresovať sťažnosti nezávislému policajnému orgánu pre prijímanie sťažností, ktorý vykonáva externý dohľad a kontrolu nad políciou a prokuratúrou . GRECO však odporučila, aby orgány posúdili, či nie je potrebné zaviesť požiadavku, aby príslušníci polície pravidelne predkladali vyhlásenia o finančných záujmoch, ako aj opatrenia zamerané na zvýšenie informovanosti pracovníkov polície o ich povinnosti hlásiť pochybenia súvisiace s korupciou v rámci policajného zboru .

Dánsko nemá vyhradený subjekt na presadzovanie integrity a prevencie korupcie, ale niekoľko orgánov s rôznymi úlohami. Dánsko síce nemá vyhradenú agentúru alebo stratégiu na boj proti korupcii, ale vytvorilo Fórum pre boj proti korupcii , ktoré sa stretáva ad hoc s cieľom prispieť k zlepšeniu koordinácie orgánov a zdieľaniu informácií. Ministri spolupracujú a predkladajú návrhy právnych predpisov na boj proti korupcii. Úrad finančného dozoru vydal usmernenie, príručky a pokyny týkajúce sa etického správania a finančných aspektov boja proti korupcii. Úrad generálneho audítora vykonáva audity štátnych inštitúcií a preveruje náklady parlamentu a štátnych spoločností. Iné orgány, napríklad Agentúra pre zamestnancov a kompetencie pri ministerstve pre dane a Úrad predsedu vlády, okrem toho vykonávajú úlohy súvisiace s podporou integrity a prevencie korupcie, ktoré sa týkajú riadenia verejnej správy . Dánska tradícia vysokých etických noriem a transparentnosti verejných postupov viedla k vzniku niekoľkých oficiálnych pravidiel alebo kontrolných opatrení zameraných na prevenciu korupcie, konkrétne v prípade osôb v najvyšších výkonných funkciách, a GRECO odporúča vypracovať pravidlá, ktoré by boli záväznejšie .

Agentúra pre zamestnancov a kompetencie vydala kódexy správania pre zamestnancov verejnej správy, zatiaľ čo ministri dostanú usmernenie týkajúce sa otázok integrity pri vymenovaní. V revidovanej verzii kódexu správania vo verejnom sektore zverejnenej v decembri 2017 sú uvedené pravidlá sekundárneho zamestnávania a požiadavka slušného správania verejných činiteľov. Agentúra pre zamestnancov a kompetencie zverejnila v roku 2017 revidovaný kódex s názvom Code of Conduct in the Public Sector (Kódex správania vo verejnom sektore) a v roku 2015 kódex s názvom Code VII – 7 key duties (Kódex VII – sedem kľúčových povinností), v ktorých sa stanovujú etické normy a pravidlá správania pre verejných činiteľov. Ako doplnenie k týmto dokumentom boli vytvorené kurzy elektronického vzdelávania pre všetkých zamestnancov ústrednej správy. Tieto kódexy sa však nevzťahujú na ministrov, pre ktorých je pri vymenovaní k dispozícii príručka s usmernením vo vzťahu k otázkam v oblasti integrity. Dánsko takisto nemá žiadny etický kódex pre poslancov parlamentu ani osoby poverené najvyššími výkonnými funkciami . Tieto otázky sa však riešia vo verejnom liste určenom členom parlamentu, ktorý obsahuje informácie o ich povinnostiach týkajúcich sa etického správania a udržiavania dôvery verejnosti. GRECO odporúča vypracovať kódexy správania pre členov parlamentu aj členov vlády, najmä z hľadiska konfliktu záujmov, a pripraviť celkovú stratégiu týkajúcu sa integrity osôb v najvyšších výkonných funkciách .

Verejná správa je viazaná pravidlami, ktoré sa týkajú nestrannosti, s čím súvisí povinnosť nahlásiť všetky prípadné konflikty záujmov. Podľa zákona o verejnej správe žiadna osoba, ktorá je zamestnancom orgánu verejnej správy alebo koná v jeho mene, sa nesmie zapojiť do konkrétneho konania, pri ktorom by mohli vzniknúť pochybnosti o nestrannosti. V záujme vylúčenia konfliktov záujmov sa od ministrov vyžaduje, aby sa po prevzatí úradu vzdali každej (platenej alebo neplatenej) činnosti v súkromnej alebo verejnej spoločnosti . To však nezahŕňa samostatnú zárobkovú činnosť, finančné záujmy, čestné funkcie alebo aktivity súvisiace s politickou stranou ministra. Hoci sa ustanovenia zákona o verejnej správe vzťahujú na ministrov, zákon im ponecháva značnú voľnosť pri nahlasovaní prípadného alebo zjavného konfliktu záujmov a neposkytuje presnejšie usmernenie. Okrem toho neobsahuje žiadne opatrenia na presadzovanie . Vo vzťahu k poslancom parlamentu neexistuje žiadne všeobecné vymedzenie konfliktu záujmov a súčasný rámec neposkytuje mechanizmus na nahlasovanie. GRECO odporúča zavedenie požiadavky na oznámenie ad hoc v prípade možného vzniku konfliktu záujmov v súvislosti s otázkou prejednávanou v rámci rokovania parlamentu .

Hoci existujú systémy vyhlásení, nekontrolujú ani nepresadzujú sa systematicky. V prípade poslancov parlamentu existuje pravidelná verejná registrácia činností a finančných záujmov, ktorá podlieha verejnej kontrole na webovom sídle parlamentu. GRECO však odporúča, aby sa v týchto prípadoch podľa potreby uplatňovali normy správania . Aj keď si poslanci parlamentu vo všeobecnosti vo vysokej miere plnia povinnosti týkajúce sa registra hospodárskych záujmov, neplatí to vždy . Podobne neexistujú žiadne všeobecné pravidlá týkajúce sa povinnosti zamestnancov verejnej správy vo vysokých funkciách deklarovať finančné záujmy, aj keď sa od všetkých ministrov vyžaduje, aby predložili vyhlásenie o svojich finančných záujmoch prostredníctvom štandardného formulára, ktorý sa predkladá pri prevzatí úradu a každý rok sa aktualizuje. Tento systém nie je založený na právnych predpisoch, ale nasledujúce vlády postupujú v súlade s ním, ako keby bol povinný . Ministri, ktorí sú aj poslancami parlamentu, nie sú súčasťou systému vyhlásení uplatňovaného v parlamente. Na rozdiel od režimu zavedeného pre poslancov parlamentu tento systém explicitne zahŕňa určité finančné záujmy manželov a/alebo partnerov. GRECO však odporúča začleniť tieto usmernenia do právnych predpisov, rozšíriť rozsah vyhlásení a zaviesť vecné kontroly .

Dánsky systém nemá jasné pravidlá a usmernenie týkajúce sa vstupovania osôb v najvyšších výkonných funkciách do kontaktov s lobistami. Takisto neexistujú žiadne požiadavky týkajúce sa nahlasovania alebo zverejňovania, ktoré by sa vzťahovali na tých, ktorí sa snažia ovplyvňovať konanie a politiky vlády. Kým v 27 členských štátoch EÚ si väčšina respondentov myslí, že príliš tesné prepojenie medzi podnikaním a politikmi v ich krajine vedie ku korupcii, v Dánsku boli zaznamenané najnižšie hodnoty (47 %) (priemer v EÚ: 76 %) . Určitá forma lobizmu (najmä zo strany záujmových skupín) je akceptovanou súčasťou rozhodovacieho procesu so zámerom získať širokú podporu rozhodnutí. Napriek tomu sa odporúča zavedenie pravidiel a usmernenia pre kontakty s lobistami a tretími stranami, ktoré sa snažia ovplyvňovať procesy a rozhodnutia vlády, a zvýšenie transparentnosti takýchto kontaktov .

Neexistujú jasné pravidlá pre tzv. jav otáčavých dverí. V podmienkach, keď neexistuje osobitná politika tzv. prechodného obdobia, bolo hlásených niekoľko prípadov ministrov, ktorí prešli priamo na vrcholové pozície v oblasti politického lobizmu Napriek odporúčaniam skupiny GRECO, aby sa zaviedli pravidlá pre zamestnávanie osôb pôsobiacich v najvyšších výkonných funkciách po ukončení ich pôsobenia vo verejnom sektore, v súčasnosti neexistujú žiadne konkrétne plány na zavedenie takejto regulácie .

Existujú vyhradené mechanizmy na ochranu oznamovateľov, ale neexistujú zastrešujúce právne predpisy. V Dánsku v súčasnosti neexistuje žiadny osobitný zákon na ochranu oznamovateľov. Existujú však právne predpisy vo finančnom sektore ako súčasť transpozície smernice o kapitálových požiadavkách IV . Dánske obchodné združenie radí spoločnostiam, aby si vytvorili systém na dobrovoľnej báze, pokiaľ tak chcú urobiť. Okrem toho existujú vo verejnom sektore alebo v určitých jeho oblastiach aj iné systémy vrátane externých a interných postupov Úradu finančného dozoru, systému pre externých oznamovateľov Dánskeho obchodného úradu, ktorý sa týka problémov prípadného porušenia právnych predpisov v oblasti auditov, a systému v oblasti Európskeho fondu regionálneho rozvoja a Európskeho sociálneho fondu .

Medzinárodné hodnotenia upozornili na problémy v oblasti financovania politických strán a väčšina odporúčaní sa ešte nevykonala. Tieto odporúčania zahŕňajú riešenie vnímaných nedostatkov, napríklad toho, že nie je povinné hlásiť dary presahujúce určité finančné limity, a zabezpečenie nezávislého monitorovania vo vzťahu k financovaniu politických strán a volebných kampaní . Výsledky Eurobarometra ukazujú, že Dánsko je jediná krajina, kde sa od roku 2013 znížil podiel respondentov, ktorí súhlasia, že transparentnosť financovania politických strán a dohľad nad ním sú dostatočné [zo 41 % v roku 2013 na 34 % v roku 2019 (priemer EÚ: 32 %)] .

Hoci sa zjavne primerane uplatňujú represívne opatrenia, chýbajú široko dostupné štatistiky týkajúce sa korupcie. Hoci nedávno došlo k odsúdeniam za trestné činy týkajúce sa korupcie a v oficiálnom súdnom vestníku s plateným prístupom boli zverejnené dôležité rozhodnutia súdu, v Dánsku sa nezverejňujú štatistiky týkajúce sa vyšetrovania podplácania zahraničných verejných činiteľov a začatých alebo uzavretých prípadov .





III.Pluralita médií

Ústava poskytuje celkový rámec na ochranu slobody prejavu. Úlohy, organizačná štruktúra a rokovací poriadok vnútroštátneho regulačného orgánu pre médiá, dánskej Rady pre rozhlas a televíziu, sú predpísané zákonom. Neexistujú osobitné právne predpisy, ktoré sa týkajú transparentnosti vlastníctva médií alebo prideľovania štátnej reklamy. Prístup k dokumentom upravuje zákon o prístupe k dokumentom verejnej správy z roku 2014 .

Dánska Rada pre rozhlas a televíziu pracuje nezávisle. Úlohy a organizačnú štruktúru nezávislého orgánu stanovuje zákon o rozhlasovom a televíznom vysielaní v Dánsku. Sekretariátom Rady pre rozhlas a televíziu je oddelenie pre médiá v Agentúre pre kultúru a paláce. Rada považuje svoju organizačnú štruktúru za stabilnú, aj keď niektoré rozhodnutia vyvolali silný politický záujem . Veľmi nízke riziko ohrozenia nezávislosti a účinnosti orgánu pre médiá si všíma aj posledné vydanie Monitorovania plurality médií (MPM 2020). Vnútorný poriadok rady stanovuje vykonávacie nariadenie, ktoré bolo aktualizované po revízii smernice o audiovizuálnych mediálnych službách. Minister vymenúva osem členov rady vrátane predsedu a podpredsedu na štyri roky. Je možné opätovné vymenovanie. Jedného člena vymenúva Fórum pre spoluprácu poslucháčskych a diváckych organizácií a jedného združenie sudcov. Odvolanie predsedu/členov kolektívneho orgánu sa musí riadiť pravidlami administratívneho aktu. Pred rozhodnutím o odvolaní sa musí vykonať vypočutie dotknutého člena. Rozhodnutie musí byť vydané písomne a musí zahŕňať vysvetlenie. Okrem toho musí mať člen možnosť podať sťažnosť týkajúcu sa rozhodnutia a odvolať sa proti nemu na súde. Proti rozhodnutiu Rady pre rozhlas a televíziu sa nemožno odvolať na ministerstve – len na súdoch. Podobne ako v prípade všetkých správnych rozhodnutí sa môže sťažnosťami, ktoré sa týkajú správy veci, zaoberať parlamentný ombudsman.

Dánska Tlačová rada (Presse Nævnet) je nezávislý samoregulačný orgán v rámci ministerstva spravodlivosti ustanovený zákonom . Zaoberá sa sťažnosťami, ktoré sa týkajú dánskych masových médií, a tvorí ju osem členov vymenovaných ministrom spravodlivosti, ktorí zastupujú novinárov, verejnosť a vedenie redakcií tlačových médií a rozhlasu a televízie. Predsedu a podpredsedu vymenúva na základe odporúčania prezidenta dánsky Najvyšší súd. Tlačová rada môže vyjadriť kritický postoj vo veciach, ktoré sa týkajú správnej etiky tlače, a priamo nariadiť príslušnej redakcii média, aby zverejnila odpoveď a/alebo rozhodnutie rady. Nemôže však udeliť sankciu ani priznať sťažovateľovi finančnú náhradu .

Neexistujú osobitné pravidlá týkajúce sa transparentnosti vlastníctva médií alebo prideľovania štátnej reklamy. Štátna reklama musí byť v súlade so všeobecnými pravidlami stanovenými v zákone o rozhlasovom a televíznom vysielaní a sekundárnych právnych predpisoch v súvislosti s týmto zákonom na základe smernice o audiovizuálnych mediálnych službách. V MPM 2020 sa uvádza, že vlastníctvo viac ako 20 % akcií musí byť uvedené v ročnej účtovnej uzávierke vo všetkých spoločnostiach vrátane mediálnych spoločností, ale nie sú stanovené žiadne osobitné požiadavky týkajúce sa mediálnych spoločností. Strany zainteresované v dánskych médiách uviedli, že aj napriek tomu, že neexistujú osobitné pravidlá, v praxi považujú úroveň vnútroštátnej transparentnosti vlastníctva médií za pomerne uspokojivú, najmä vďaka Centrálnemu obchodnému registru a vo vzťahu k vlastníkom hlavných prvkov médií .